Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 3. melléklet a 26/2011. (V. 27.) NEFMI rendelethez
Paragraph Index: 936

3. melléklet a 26/2011. (V. 27.) NEFMI rendelethez A szakképzés célja: Felkészíteni a sikeres társadalmi integrációra. A szakmai modulok gyakorlati tartalmát megtanítani. A szakképzés feladata:  A tanuló felkészítése felnőttkori lehetőségeire. (Értelmi fogyatékosok Napközi Otthonaiban, második munkapiacon történő elhelyezkedés, esetleg integrált munkavégzés)  Az értelmileg akadályozott fiatal felnőtt oktatása-nevelése-képzése: - a legáltalánosabb élethelyzetekben történő eligazodásra, helyes cselekvésre, - a szükséges segítség igénylésére és elfogadására, - társas kapcsolatok kialakítására és fenntartására, - egyszerű munkavégzésben siker elérésére, - reális vágyak és célok kitűzésére. Ezeket a feladatokat a következő alapelvek alkalmazásával kell teljesíteni:  A tanulási képesség sajátossága állandó, ezért a speciális nevelés során, az egyéni bánásmód és egyéni haladás elvét szükséges alkalmazni.  Elsősorban gyakorlati ismereteket kell oktatni  A kommunikációs és szociális képességeket folyamatosan fejleszteni kell. A tantárgyi rendszer kialakítása, a szakképzés céljának történő megfelelés: Az értelmileg akadályozott tanulók oktatásának kerettanterve (továbbiakban: Kerettanterv) olyan ajánlásokat tartalmaz, amelyek segítségével az iskolák a törvényben meghatározottaknak megfelelően és annak szellemében módosíthatják helyi kerettanterveiket. A Nemzeti Alaptantervben megfogalmazott műveltségi anyagot közvetlenül nem lehetséges átvenni a készségfejlesztő speciális szakiskola kerettantervébe, de a „kiemelt fejlesztési feladatokkal”, a megnevezett kulcskompetenciákkal, valamint az Irányelvekben meghatározott fejlesztési területek százalékos arányaival kerettantervünk korrelál, természetszerűen tartalmi változtatásokkal és főleg egyszerűsítésekkel. A 9. és 10. évfolyamon a Szakmai előkészítő ismeretek és az Életvitel és gondozási ismeretek elnevezésű tantárgyakban szakmai előkészítés, szakmai alapozó oktatás történik. Ezen a két évfolyamon a tanított ismeretek és gyakorlatok teljes kontinuitást jelentenek az általános iskolai kerettantervvel. A közismereti elméleti órák praktikus ismereteket közvetítenek, szükség szerint cselekvésbe ágyazottan. A szakmai gyakorlati órák mellett elméleti tanórák nem jelennek meg a kerettantervben. Az egyszerű szakmai elméleti ismereteket gyakorlat közben folyamatos ismétléssel kell elsajátítani. A gyakorlati tantárgyak a tanított szakmai tantárgyakat jelentik. Az irodatechnikai eszközök használata és a Habilitációs célú munkavégzés tantárgy keretében valós munkahelyen végzett Munkahelyi Gyakorlat Program megalapozza a későbbi munkavégzés sikerességét. Összefüggő szakmai tantárgyi gyakorlat: Az összefüggő gyakorlat célja annak bemutatása, hogy a tanuló az elsajátított szakmai tantárgyi ismereteket az önállóság és minőség milyen fokán érte el. Sajátos nevelési igénye miatt az értelmileg akadályozott tanuló az összefüggő gyakorlatot a szakképzés első évfolyamának végén még nem minden esetben képes teljesíteni. Az elsajátítás mértéke a képzés befejezésére lesz olyan mértékű, amely lehetővé teszi felügyelet mellett a viszonylag önálló munkavégzést. Az értelmileg akadályozott szakiskolai tanuló OKJ-s vizsgát nem tesz, ezért a második szakképzési évfolyam végén, a mindenkori tanév rendje szerinti utolsó tanítási naptól a tanév utolsó tanítási napjáig célszerű a gyakorlatot megszervezni. A gyakorlat idején folyamatosan 6 hétig, összefüggően legalább napi 4 órában törekedni kell a minél önállóbb munkavégzésre. Szakmai tantárgyi vizsga bonyolítása: A legalább 2 tanéves képzés és az összefüggő gyakorlat teljesítése után a tanulók az elsajátított ismeretekből és gyakorlatokból szakmai tantárgyi vizsgát tesznek. A képzőhely által a szakmai tantárgy tananyagából összeállított vizsga elemei: x Elkészült tanulói munka bemutatása (lehet fényképpel dokumentált) x Balesetvédelmi ismeretek x Gyakorlati ismeretek alkalmazása, bemutatás x Egyszerű elméleti ismeretek Szakmai tantárgyi versenyek: A szakmai tantárgyi versenyek megrendezésének legfőbb célja a tanulói motiváció megerősítése és a szülői elvárások kielégítése. Hasznos a gyakorlati ismeretek bemutatása versenyszerűen a képző intézmény belső és több intézmény közötti külső versenyeken. Lehetőség szerint hivatalos, regionális vagy országos versenyen is kell indítani a tehetséges tanulókat. Elvárt teljesítmény: A szakiskolai képzés végére az általánosan elvárt teljesítmények a következők:

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes